## La Generalitat ha convocat 140 places per a persones amb discapacitat en l’Oferta d’Ocupació Pública de 2025

*** L’objectiu és facilitar la inclusió d’estes persones, perquè tinguen la possibilitat d’accedir a l’ocupació dins del sector públic en igualtat de condicions que la resta dels aspirants
* Les proves selectives tindran les adaptacions i els ajustos raonables necessaris de temps i mitjans per a la seua realització**

La Generalitat ha convocat un total de 140 places per a persones amb discapacitat en l’Oferta Pública d’Ocupació de 2025, per a 22 cossos de l’Administració valenciana.

D’este nombre de places, 101 són per a la convocatòria de torn lliure i les altres 39 per al torn de promoció interna.

L’objectiu d’esta mesura és facilitar la inclusió de les persones amb discapacitat, perquè tinguen la possibilitat d’accedir a l’ocupació dins del sector públic en igualtat de condicions que la resta dels aspirants.

En este sentit, les persones amb discapacitat podran participar en els procediments selectius, sempre que puguen acreditar el grau de discapacitat, així com la compatibilitat amb l’acompliment de les funcions i tasques genèriques consubstancials a estes.

Les proves selectives destinades a persones amb discapacitat i malaltia mental tindran idèntic contingut que les establides per a la resta dels aspirants, però amb les adaptacions i els ajustos raonables necessaris de temps i mitjans per a la seua realització.

Les convocatòries per a l’accés de les persones amb discapacitat intel·lectual estaran dirigides especialment a acreditar que els aspirants tenen els coneixements imprescindibles que els permeten fer les tasques pròpies del lloc de treball.

La Generalitat ja ha completat la convocatòria de totes les oposicions de l’Oferta Pública d’Ocupació (OPO) de 2025. Com a novetat, enguany la Direcció General de Funció Pública ha publicat una previsió orientativa per a la celebració dels exàmens entre octubre de 2025 i febrer de 2026, si bé les dates definitives s’anunciaran amb almenys 10 dies d’antelació juntament amb les llistes definitives de persones admeses.

Els aspirants que s’hagen inscrit a les convocatòries poden consultar el calendari provisional d’exàmens en la web de la Conselleria de Justícia i Administració Pública, en l’apartat d’Oposicions.

**Aposta per l’ocupació estable i el relleu generacional**

L’OPO 2025 s’emmarca en el Pla estratègic de recursos humans de la Generalitat, que impulsa l’ocupació estable i la cobertura de places clau per a millorar la qualitat i eficiència dels servicis públics.

Del total de 1.402 places, 576 corresponen a la taxa de reposició d’efectius i 826 places s’emmarquen en la taxa addicional per a reducció de temporalitat, d’acord amb l’article 20 de la Llei de pressupostos generals de l’Estat per a 2023.

A més, el 60 % de les places convocades són de torn lliure, per a facilitar l’entrada de nou talent, mentres que el 40 % restant es destina a promoció interna, incentivant el desenrotllament professional dels qui ja formen part de l’Administració. Cal destacar que es reserva un 10 % de places per a persones amb discapacitat (101 en torn lliure i 39 en promoció interna).

La convocatòria prioritza àrees clau en sectors estratègics com servicis socials, emergències, protecció civil i disciplines STEM, amb 439 places en cossos d’acció social i atenció sociosanitària, 141 places en cossos superiors i tècnics d’enginyeries, 100 places en el cos superior d’Administració, 100 places en el cos de gestió i 100 places en el cos administratiu.

Fecha: 12/08/2025